CELEX: 62010TN0006
Language: el
Date: 2010-01-11 00:00:00
Title: Υπόθεση T-6/10: Προσφυγή της 11ης Ιανουαρίου 2010 — Sviluppo Globale κατά Επιτροπής

27.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 51/47
            
         Προσφυγή της 11ης Ιανουαρίου 2010 — Sviluppo Globale κατά Επιτροπής
   (Υπόθεση T-6/10)
   2010/C 51/85
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Sviluppo Globale GEIE (Ρώμη, Ιταλία) (εκπρόσωποι: F. Sciaudone, avvocato, R. Sciaudone, avvocato, και A. Neri, avvocato)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τις αποφάσεις της 10ης και 26ης Νοεμβρίου 2009·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η παρούσα προσφυγή στρέφεται, αφενός, κατά της αποφάσεως της Επιτροπής της 10ης Νοεμβρίου 2009, με την οποία η Επιτροπή απέρριψε την προσφορά της κοινοπραξίας ITAK (μέλος της οποίας ήταν η προσφεύγουσα, στην οποία είχαν ανατεθεί όλες οι δραστηριότητες διαχειρίσεως και διοικήσεως της κοινοπραξίας) στο πλαίσιο του διαγωνισμού EUROPEAID/127843/D/SER/KOS με αντικείμενο την παροχή στηρίξεως στις τελωνειακές και φορολογικές υπηρεσίες εντός του Κοσσυφοπεδίου και, αφετέρου, κατά της αποφάσεως της Επιτροπής της 26ης Νοεμβρίου 2009 σχετικά με αίτηση της κοινοπραξίας ITAK να της επιτραπεί πρόσβαση στα έγγραφα του σχετικού διαγωνισμού.
   Προς στήριξη του αιτήματος ακυρώσεως της αποφάσεως της 10ης Νοεμβρίου 2009, η προσφεύγουσα προβάλλει:
   
               —
            
            
               παράβαση της υποχρεώσεως αιτιολογήσεως, στο μέτρο που η Επιτροπή ουδέποτε παρέσχε πληροφορίες σχετικά με τα χαρακτηριστικά και τα πλεονεκτήματα της προσφοράς που προεπελέγη·
            
         
               —
            
            
               παράβαση τόσο των υποχρεώσεων που η Επιτροπή έχει βάσει της παραγράφου 2.4.15 του «Πρακτικού Οδηγού των διαδικασιών συνάψεως συμβάσεων στο πλαίσιο των εξωτερικών δράσεων» της Ευρωπαϊκής Κοινότητας όσο και της υποχρεώσεως της Επιτροπής να επιδεικνύει επιμέλεια κατά τη διοικητική δράση της. Εν προκειμένω, προβάλλεται ότι η καθής δεν απάντησε στις αιτιάσεις που διατυπώθηκαν κατά τον τρόπο που προβλέπει η παράγραφος 2.4.15 του Πρακτικού Οδηγού·
            
         
               —
            
            
               πρόδηλη πλάνη εκτιμήσεως όσον αφορά τα ποιοτικά χαρακτηριστικά της τεχνικής προσφοράς της κοινοπραξίας ITAK, επειδή η επιτροπή αξιολογήσεως έκρινε ανεπαρκή και τεχνικώς ακατάλληλη προσφορά που υποβλήθηκε από τρεις διοικητικές (φορολογικές και τελωνειακές) υπηρεσίες τριών κρατών μελών της Ευρωπαϊκής Ενώσεως·
            
         
               —
            
            
               πρόδηλη πλάνη εκτιμήσεως όσον αφορά τα ποιοτικά χαρακτηριστικά της τεχνικής προσφοράς που έγινε δεκτή. Εν προκειμένω, προβάλλεται ότι η επιτροπή αξιολογήσεως έδωσε υπερβολικά υψηλή βαθμολογία στην προσφορά μιας κοινοπραξίας ειδικών στην πληροφορική με επικεφαλής κάποιον ο οποίος, κατά το παρελθόν, είχε κριθεί μέτριος από την ίδια την Επιτροπή.
            
         Προς στήριξη του αιτήματος ακυρώσεως της αποφάσεως της 26ης Νοεμβρίου 2009, η προσφεύγουσα προβάλλει:
   
               —
            
            
               παράβαση του άρθρου 7 του κανονισμού 1049/2001 (1), επειδή η Επιτροπή δεν εξέτασε αμέσως την αίτηση προσβάσεως, δεν απέστειλε βεβαίωση παραλαβής και θεώρησε ότι απλούστατα δύναται να αγνοήσει το ζήτημα·
            
         
               —
            
            
               παράβαση του άρθρου 8 του κανονισμού 1049/2001, επειδή η Επιτροπή δεν εξέτασε αμέσως την επιβεβαιωτική αίτηση της κοινοπραξίας ITAK, δεν απέστειλε, ούτε και στην περίπτωση αυτή, βεβαίωση παραλαβής και, τέλος, θεώρησε ότι δύναται να απαντήσει μετά την παρέλευση της προθεσμίας που προβλέπεται για την απάντηση·
            
         
               —
            
            
               παραβίαση των γενικών αρχών σχετικά με την πρόσβαση στα έγγραφα, όπως οι αρχές αυτές διατυπώνονται στον κανονισμό 1049/2001 και στη νομολογία. Ειδικότερα, η Επιτροπή έφθασε στο σημείο να μη παράσχει ούτε πληροφορίες που προηγουμένως είχαν διαβιβαστεί στην προσφεύγουσα·
            
         
               —
            
            
               τέλος, παράβαση του άρθρου 4, παράγραφοι 2, 3 και 8, του κανονισμού 1049/2001.
            
         
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).